ĐACI SUPERJUNACI 8. DIO

Vjekoslav je pažljivo slušao Filipove upute. Filip mu pruži dugačko uže.

– Popet ćeš se do one najšire grane ispod onih gnijezda, vidiš? Prebacit ćeš uže i spustiti ga. Mi ćemo ti u mreži poslati klupe. Dogovoreno?

Prije nego što je itko išta rekao Vjekoslav se zaletio prema stablu, odbio se od njegova debla do drugog stabla, ponovno skočio na prvo i tako malo-pomalo dospio do prvih grana. I tu su počele nevolje. Desetak uzrujanih vrana krenulo je prema Vjekoslavu. Njihovo graktanje urezivalo se ravno u uši.

– Lara, reci im nešto! – vikala je učiteljica.

Lara je došla pod stablo, raširila ruke i počela graktati. Činilo se da je to iznenadilo vrane jer su odmah zašutjele. Spustile su se na obližnje grane i svojim crnim očima proučavale Laru.

– Ovo je kao iz filma strave! – šapnuo je Petar.

Lara je hrabro nastavila graktati. No mir nije dugo potrajao. Ponovno su počele galamiti.

– Zamolila sam ih da nam dopuste da se popnemo do one grane, ali odbile su. Obećala sam im da im nećemo dirati gnijezda. – Lara uzrujano uzdahne. – A još su nas i uvrijedile. Rekle su da ne vjeruju ljudskoj mladunčadi koja je tako glupa da mora osam godina ići u školu.

Djeca su se uzrujala. – Reci ti njima da mi barem ne kakamo po kući. – predložila je Petra. – I ne jedemo gliste i smeće...

– Dosta! – prekinula je učiteljica. – Nećemo se svađati s vranama. Noa, molim te, utišaj ih.

Noa podigne glavu i šapne: – Psssssst!

Vrane su otvarale kljunove, ali uzalud. Ugodna tišina zavladala je dvorištem škole.

– Jane, pripremi lagani vjetrić. Čisto da im zatreseš gnijezda.

ODGOVORI NA PITANJA.

Dokle se popeo Vjekoslav?

Zašto nije mogao ići dalje?

Tko je razgovarao s vranama?

Zašto vrane nisu poslušale?

Što Jan mora pripremiti?